laion/Wikipedia-Exotic huggingface dataset:
כאילו כאן

כאילו כאן הוא סינגל של בועז מעודה משנת 2008. הפזמון ייצג את ישראל בתחרות אירוויזיון 2008 שנערכה בבלגרד בירת סרביה. כבר בשנת 2004 חוברו מילות הפזמון על ידי דנה אינטרנשיונל ומנהלה האישי שי כרם ואילו הלחן שפורסם בעבור קדם-אירוויזיון 2008 הולחן על ידי אינטרנשיונל לבדה, ונבחר מתוך חמישה פזמונים שכולם בביצועו של מעודה, לייצג את ישראל בתחרות האירוויזיון ב-2008. מאז בחירת הפזמון כמייצג את ישראל ועד להופעה באירוויזיון, הוא עבר שינויים רבים במבנהו ובצורת הגשתו ובין היתר שונה שמו ל-"The Fire in Your Eyes" ("האש בעינייך"). הפזמון כתוב ברובו בעברית, וכולל בית אחד באנגלית. בחצי הגמר הראשון של התחרות ביצע מעודה את הפזמון והגיע למקום החמישי, עם 104 נקודות, שהקנה לו השתתפות בגמר. בתחרות הגמר הגיע הפזמון למקום התשיעי, עם 124 נקודות. מילות השיר "כאילו כאן" באתר שירונט
מניפת סחף

מניפת סחף היא הצטברות של סחף בצורת מניפה שנוצרה כאשר נחל שזרימתו מהירה מאט, נעשה רדוד, ומתפשט בצורה אופיינית של משולש במוצא של קניון למישור שטוח, כאשר קודקוד המשולש בשער המוצא של הקניון ובסיסו פונה אל בסיס הסחיפה של הנחל. התלכדות של כמה מניפות סחף שכנות לכדי משטח רצוף של סחף הצמוד למדרון מכונה "בחאדה" (bajada), או מניפת סחף משולבת. בשל האטה בזרימה שוקע כל חומר מוצק הנישא על ידי המים (טעונת). מכיוון שתופעה זו גורמת להקטנת הקיבולת של ערוץ הנחל, ישנה הערוץ בסופו של דבר את מסלולו, כשהוא בונה בהדרגה תצורה חרוטית דמוית מניפה, שטוחה, או מוגבהת מעט. המוצקים השוקעים הם בדרך כלל ממוינים רע (כלומר הם בעלי גדלים שונים). ניתן להסביר צורת מניפה זו בעזרת התרמודינמיקה: מערכת ההרבדה שב"ידית" המניפה שואפת למצב המביא למינימום את סך אנרגיית ההסעה הכרוכה בהזזת המשקעים והאנרגיה הפוטנציאלית הנובעת מהכבידה של החומר בחרוט. צורת קווי אנרגיית ההסעה היא של קשתות קונצנטריות שמרכזן נקודת פליטת החומר ב"ידית" המניפה. לכן החומר יטה להיות מרובד באופן שווה על פני קווים אלו, כשהוא יוצר את תצורת החרוט האופיינית. בתוך מניפת הסחף מופיעים לעיתים ערוצים מסועפים מרובים כאשר יש זרימת מים. מניפות סחף מצויות בדרך כלל באזורים מדבריים כשהן ניזונות משיטפונות שמקורן בסופות גשם בהרים הסמוכים. מניפות סחף נפוצות סביב שולי אגן ההשקעה של האזור הגאולוגי המכונה "פרובינציית אגן ורכס" (Basin and Range province) שבדרום מערב אמריקה הצפונית. בישראל יש מניפות סחף בשולי הערבה. לערוצי נחלים האופייניים לאקלים צחיח יש אגן היקוות גדול דמוי משפך המוביל למעבר צר ועמוק הנפתח למניפת סחף בתחתיתו. פריאטופיטים (Phreatophyte מיוונית פריאטו - באר, פיט - צמח) הם צמחים, המרוכזים לעיתים קרובות בבסיס מניפות הסחף, שיש להם שורשים ארוכים מאוד (בין 10 ל-15 מטרים) המאפשרים להם להגיע לשכבת מים. מקור המים בעומק זה הוא מים שחלחלו דרך המניפה ונעצרו בשכבה אטומה למים (אקוויקלוד) שניתבה את המים לבסיס המניפה, שם הם מתרכזים. לעיתים, אם המים קרובים מספיק לפני השטח, הם יוצרים מעיינות. קבוצות שיחים אלו נצמדות לקרקע בבסיסן ולאורך זמן, כאשר פעולת הרוח מעיפה חול מסביבם יוצרים שיחים אלו אי של בית גידול לבעלי חיים רבים. מניפת סחף בעמק המוות שהתרוממה עקב העתק מניפת סחף זעירה עם טביעות רגליים. עמק המוות. מניפת סחף שנוצרה ממפולת סלעים, מעליה היישוב רנדה (Randa), עמק מטרטל (Mattertal), שווייץ. מניפת סחף, באתר אנציקלופדיה בריטניקה (באנגלית) American Geological Institute. Dictionary of Geological Terms. New York: Dolphin Books, 1962. American Geological Institute. Dictionary of Geological Terms. New York: Dolphin Books, 1962.
יון מוצה

יון מוצה (Ion Moţa‏; 5 ביולי 1902 – 13 בינואר 1937) היה ממייסדי התנועה הלגיונרית ברומניה ויד ימינו וגיסו של מנהיג התנועה, קורנליו זליה קודריאנו, המנהיג הראשון של אחוות הצלב ומהלוחמים במלחמת האזרחים של ספרד לצד פרנקו. מוצאו של עורך הדין מוצה מטרנסילבניה, היה בין מייסדי התנועה הלגיונרית, תרגם לרומנית את הפרוטוקולים של זקני ציון. ב-1927 נשא לאישה את אירידנטה, אחותו של קודריאנו. בנובמבר 1936 יצא לספרד, יחד עם עוד שישה מחברי התנועה הלגיונרית, כדי ללחום במלחמת האזרחים הספרדית לצד כוחותיו של פרנסיסקו פרנקו. ב-13 בינואר 1937 נהרג מוצה, יחד עם חברו, וסילה מארין, בקרב מחדאונדה (אנ'). שרידי גופותיהם הובאו לרומניה והתנועה הלגיונרית, שראתה באירוע הזדמנות פרסום ותעמולה, ארגנה מסע לוויה מפואר בהשתתפות רבבות לגיונרים במדים ירוקים. ארונות המתים הגיעו לרומניה בפברואר ונערכו טקסים בטרנסילבניה, אולטניה ומונטניה, בדרך לבוקרשט. הארונות הגיעו לתחנת רכבת צפון בבוקרשט ב--11 בפברואר, שם המתינו להם לגיונרים במדים, שעמדו בשורות ארוכות. הארונות הובלו בין שורות הלגיונרים, דרך רחובות ראשיים בבוקרשט, אל כנסייה, שם הונחו ליומיים, במהלכן הגיעו המונים להביע להם כבוד. לאחר היומיים הוצבו הארונות על עגלה מקושטת בסמלים לגיונרים, שהופקו מענפי ברושים. את העגלה משכו כמה עשרות לגיונרים ומאחוריה צעדו לגיונרים אחרים במבנה של צלב, ששרו המנון, שחובר במיוחד עבור מוצה ומארין. אחריהם צעדו מנהיגי התנועה הלגיונרית, נציגים מגרמניה, איטליה, יפן וספרד, איכרים בבגדים עממיים לאומים, כמרים וקבוצות נוספות של לגיונרים. השיירה עברה ברחובות הראשיים של בוקרשט והובילה ל"בית הירוק", המרכז של התנועה הלגיונרית, שם הוכן עבורם מאוזוליאום. מסע הלווייה השאיר רושם עצום על תושבי בוקרשט והדבר בא לידי ביטוי גם בתקשורת של התקופה. בשנת 1941 הופק בול דואר לזכרם. מדיה וקבצים בנושא יון מוצה בוויקישיתוף Spectacolul înmormântării legionarilor Moţa-Marin (ברומנית)
וסילה מארין

וסילה מארין (ברומנית: Vasile Marin;‏ 29 בינואר 1904 - 13 בינואר 1937), מחברי תנועת הלגיונרים ברומניה ומהלוחמים במלחמת האזרחים של ספרד. עורך הדין מארין, מנהיג סניף בוקרשט בתנועה הלגיונרית, יצא לספרד, בנובמבר 1936, יחד עם עוד שישה מחברי התנועה הלגיונרית, כדי ללחום במלחמת האזרחים הספרדית לצד כוחותיו של פרנסיסקו פרנקו. ב-13 בינואר 1937 נהרג, יחד עם חברו, יון מוצה, בקרב מחדאונדה (אנ'). שרידי גופותיהם הובאו לרומניה והתנועה הלגיונרית, שראתה באירוע הזדמנות פרסום ותעמולה, ארגנה מסע לוויה מפואר בהשתתפות רבבות לגיונרים במדים ירוקים. ארונות המתים הגיעו לרומניה בפברואר ונערכו טקסים בטרנסילבניה, אולטניה ומונטניה, בדרך לבוקרשט. הארונות הגיעו לתחנת רכבת צפון בבוקרשט ב--11 בפברואר, שם המתינו להם לגיונרים במדים, שעמדו בשורות ארוכות. הארונות הובלו בין שורות הלגיונרים, דרך רחובות ראשיים בבוקרשט, אל כנסייה, שם הונחו ליומיים, במהלכן הגיעו המונים להביע להם כבוד. לאחר היומיים הוצבו הארונות על עגלה מקושטת בסמלים לגיונרים, שהופקו מענפי ברושים. את העגלה משכו כמה עשרות לגיונרים ומאחוריה צעדו לגיונרים אחרים במבנה של צלב, ששרו המנון, שחובר במיוחד עבור מוצה ומארין. אחריהם צעדו מנהיגי התנועה הלגיונרית, נציגים מגרמניה, איטליה, יפן וספרד, איכרים בבגדים עממיים לאומים, כמרים וקבוצות נוספות של לגיונרים. השיירה עברה ברחובות הראשיים של בוקרשט והובילה ל"בית הירוק", המרכז של התנועה הלגיונרית, שם הוכן עבורם מאוזוליאום. מסע הלוויה השאיר רושם עצום על תושבי בוקרשט והדבר בא לידי ביטוי גם בתקשורת של התקופה. בשנת 1941 הופק בול דואר לזכרם. מדיה וקבצים בנושא וסילה מארין בוויקישיתוף Spectacolul înmormântării legionarilor Moţa-Marin (ברומנית)
הנסיכה מרגרט, רוזנת סנודן

הנסיכה מרגרט, רוזנת סנודן (באנגלית: Princess Margaret, Countess of Snowdon;‏ 21 באוגוסט 1930 – 9 בפברואר 2002) הייתה בתם הצעירה של ג'ורג' השישי, מלך הממלכה המאוחדת ואליזבת, המלכה האם. לאחר נישואיה החזיקה בתואר "רוזנת סנודן" ולאורך השנים מילאה תפקידים ייצוגיים שונים מטעם בית המלוכה הבריטי. מרגרט נולדה ב-21 באוגוסט 1930 בטירת גלאמיס שבסקוטלנד לדוכס ולדוכסית מיורק. היא הוטבלה בארמון בקינגהאם על ידי הארכיבישוף מקנטרברי. חונכה חינוך פרטי יחד עם אחותה, הנסיכה אליזבת. בהיותה בת שש ויתר דודה, המלך אדוארד השמיני, על המלוכה ואביה הושבע למלך. מתוקף היותה בתם הצעירה הייתה מרגרט שנייה בסדר הירושה לכתר הבריטי (עד ללידת אחיינה הבכור, הנסיך צ'ארלס, בשנת 1948). במהלך מלחמת העולם השנייה נותרה מרגרט בטירת וינדזור עם הוריה. לאחר מות אביה בשנת 1952 הוכתרה אליזבת למלכת אנגליה. מרגרט סייעה לה במילוי תפקידיה הממלכתיים. בשנת 1955 נשלחה מרגרט לסיור במדינות חבר העמים הבריטי באיים הקריביים. לאורך השנים היא ייצגה את בית המלוכה בחגיגות העצמאות של הקולוניות הבריטיות. באנגליה התמקדה פעילותה בתחום הרווחה והתרבות, בין היתר בהיותה נשיאת הארגון הלאומי למניעת אלימות כלפי ילדים ולמען ילדים מוגבלים. כמו כן היא החזיקה בתפקידים ייצוגיים במסגרת הצבא הבריטי. בשנת 1954 עוררה מרגרט סערה ציבורית בעקבות מערכת יחסים עם פיטר טאונסנד, קצין בחיל האוויר הבריטי. לאור נישואיו הקודמים של טאונסנד, שהסתיימו בגירושין, היה על מרגרט לקבל את הסכמת הפרלמנט הבריטי להינשא לו, ובכך לאבד את זכויותיה כבת משפחת המלוכה. בעקבות לחץ ציבורי ומשפחתי הודיעה מרגרט על סיום יחסיהם. בשנת 1960 נישאה לצלם אנתוני ארמסטרונג-ג'ונס וכעבור שנה הוענק להם התואר רוזן ורוזנת סנודן. בשנת 1978 השניים התגרשו. מנישואים אלה נולדו שני ילדיה של מרגרט, דייוויד ושרה. הנסיכה מרגרט סבלה ממספר התקפי שבץ משנת 1998 ועד להתקף שהביא למותה, ב-9 בפברואר 2002. מדיה וקבצים בנושא הנסיכה מרגרט, רוזנת סנודן בוויקישיתוף אתר האינטרנט הרשמי של הנסיכה מרגרט, רוזנת סנודן (באנגלית) קרייג בראון, "גרדיאן", זו לא ליידי די: הנסיכה המורדת של בית המלוכה הבריטי, באתר הארץ, 26 באוקטובר 2017 הנסיכה מרגרט, רוזנת סנודן, באתר "Find a Grave" (באנגלית) הנסיכה מרגרט, רוזנת סנודן, באתר אנציקלופדיה בריטניקה (באנגלית) הנסיכה מרגרט, רוזנת סנודן, במסד הנתונים הקולנועיים IMDb (באנגלית) הנסיכה מרגרט, רוזנת סנודן, במסד הנתונים הקולנועיים KinoPoisk (ברוסית) הנסיכה מרגרט, רוזנת סנודן, באתר MusicBrainz (באנגלית)
כתב סירוב

בהלכה היהודית, כתב סירוב הוא פסק דין אשר בא בתגובה על סירובו של נתבע להתדיין בפני בית דין הדן על פי דין תורה. בכתב הסירוב מודיע בית הדין הרבני לתובע כי הנתבע מסרב להתדיין לפני בית הדין, ולפיכך, רשאי התובע לתבוע את הנתבע בפני כל ערכאה אחרת, ע״פ רוב בערכאה ממלכתית או שאיננה יהודית, וכן עשוי גם לשמש אמצעי בידי בית הדין הרבני לכפות על הנתבע שיסכים להתדיין לפני בית הדין ולמלא אחרי פסק הדין. על פי השולחן ערוך, במקרה של סירוב לדון בדין תורה, רשאי בית הדין גם לנדות את הסרבן, ואף להורות שלא לצרפו כחלק ממניין עד להסכמתו להתדיין. הרב הלל גפן סיכם את דיני כתב סירוב: 1.       ניתן להסתמך על שירותי דואר ושליחות כדי לשלוח הזמנה לדין לבעלי הדין. כמו כן, ניתן לסמוך על שליח שכתב שהנמען קיבל או סירב לקבל את המכתב. כדאי לציין על המעטפה שמדובר בהזמנה לדין. 2.       ניתן למסור את מכתב ההזמנה לדין לאחד מבני ביתו הבוגרים של הנתבע, ויש ליידע את מקבל ההזמנה שמדובר במכתב הזמנה של בית הדין, או לכתוב על המעטפה: "הזמנה לדין". 3.       ניתן לדרוש מהנתבע לחתום על הסכם בוררות תוך זמן קצוב וסביר, עוד לפני קביעת דיון בבית הדין. במקרה שהנתבע טוען טענות שיש בהן ממש שאיננו חייב על פי ההלכה לחתום על הסכם בוררות – יש לקיים דיון מקדמי לפני חתימת הסכם בוררות. חשוב להדגיש שלפני פניה לנתבע, על התובע לחתום על הסכם בוררות. 4.       ניתן להסתמך על דיווח של מזכיר או מזכירת ביה"ד שהנתבע מסרב להתדיין בדין תורה כדי להתיר לתובע לתבוע בערכאות. 5.       נתבע שמתעלם מפנייה בכתב של בית הדין לחתום על הסכם בוררות או להודיע האם הוא מעוניין להתדיין בבית דין אחר – דינו כמי שסירב להתדיין בדין תורה. 6.       נתבע שמוכן להתדיין בדין תורה אך אינו מוכן לחתום על הסכם בוררות – דינו כסרבן, כך גם דינו של נתבע שמבקש להתדיין בבית דין שפסק הדין שלו אינו ניתן לאכיפה בהוצל"פ. 7.       נתבע שמסרב לחתום על הסכם בוררות בנוסח "בין לדין ובין לפשר" רשאי לבקש להתדיין בבית דין שדן רק על פי הדין. אולם, אם לא ימצא בית דין כזה עליו לחתום על הנוסח המקובל הנ"ל. 8.       ביה"ד יכול להתיר פניה לערכאות במקרה של נתבע שאינו יכול להתדיין בדין תורה או שבאופן עקבי מסרב להתדיין בדין תורה, כל זאת, גם ללא פניה לנתבע. בג"ץ קבע כי לבית הדין הרבני אין סמכות להוציא כתב סירוב כנגד אדם, וכי בנידוי יש מימד עונשי, וכך גם בעצם כתב הסירוב, חרף זאת, בתי הדין הרבניים הפרטים ממשיכים להוציא כתבי סירוב. הלל סומר, אין דין (או הסכם) אך יש דיין? שפיטה לא הסכמית בידי גופים פרטיים, משפט וממשל ז', 2004, עמ' 53–117 יעקב שפירא, כתבי סירוב – מקהילה למדינה, משפט ועסקים כח, 2023 נייר עמדה מספר 9: היתר פניה לערכאות, באתר dintora.org בג"ץ 3269/95, כץ נ' בית הדין הרבני, פ"ד נ(4) 590.
אצטדיון סינתלה

אצטדיון סינָתלֶה (בגאורגית: სინათლე სტადიონი, מילולית: אצטדיון האור) הוא אצטדיון רב שימושי בשדרות סרג'ישווילי שבטביליסי גאורגיה. היא משמשת בעיקר לתחרויות כדורגל ומהווה אולמה הביתי של מראני טביליסי. פני השטח הא דשא טבעי, והתפוסה המרבית בה הוא 2,500 איש. תמונה של האצטדיון ערך זה הוא קצרמר בנושא אצטדיונים ומתקני ספורט ובנושא גאורגיה. אתם מוזמנים לתרום לוויקיפדיה ולהרחיב אותו.
פוצ'יני למתחילים

פוצ'יני למתחילים (באנגלית: Puccini for Beginners) היא קומדיה רומנטית משנת 2006 של הבמאית מריה מגנטי. הסרט הוקרן לראשונה בפסטיבל סאנדנס 2006, ויצא במהדורת DVD בארצות הברית ב-3 ביולי 2007. הסיפור נפתח בניו יורק, לאחר שסמנתה (ג'וליאן ניקולסון) נפרדת מאלגרה (אליזבת רייזר), סופרת לסבית עם נטייה ליחסים בעיתיים ועיסוק עצמי אובססיבי. אלגרה מתיידדת עם פיליפ (ג'סטין קירק), אותו פגשה במסיבה. למחרת היום היא פוגשת את גרייס (גרטשן מול), האקסית של פיליפ, אף שאלגרה אינה יודעת זאת עדיין. זהו סרטה השני של מגנטי אחרי "ההרפתקה המדהימה של שתי בחורות מאוהבות". המשולש הרומנטי של הסרט מוצג מזווית קומית קלילה, חופשייה מהגבולות המקובלים של זהות מינית. הסרט הוקרן במסגרת פסטיבל הסרטים הבינלאומי ה-24 בחיפה. "פוצ'יני למתחילים", במסד הנתונים הקולנועיים IMDb (באנגלית) "פוצ'יני למתחילים", באתר נטפליקס "פוצ'יני למתחילים", באתר AllMovie (באנגלית) "פוצ'יני למתחילים", באתר Rotten Tomatoes (באנגלית) "פוצ'יני למתחילים", באתר Box Office Mojo (באנגלית) "פוצ'יני למתחילים", במסד הנתונים הקולנועיים KinoPoisk (ברוסית) פוצ'יני למתחילים בפסטיבל הסרטים הבינלאומי ה-24 בחיפה ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
מסגר

מַסְגֵּר הוא אוּמָן, בעל מקצוע מומחה העוסק בעיצוב רכיבי פלדה מעובדים לצרכים שונים, בייצור ותיקון של אביזרים וחפצים ממתכת, ובביצוע שינויים במִסְגָּרוֹת ובקורות, בפרט כאלה בהן מותקנים מנעולים. על פי רוב מסגר מחזיק במיומנויות ובכלים המאפשרים לו לכופף חלקי מתכת, לרתך חלקי מתכת זה לזה, ולבצע בהם פעולות של חיתוך, השחזה וקדיחה. מיומנויותיו של המסגר קרובות לאלו של בעלי מקצוע אחרים העוסקים במתכת. בין מרכיבי תפקידו הוא מטפל במסגרות ובקורות המכילות מנגנוני נעילה כמו המנעולן, מרתך מתכת כמו הרַתָּךְ, וחותך, מחמם ומכופף מוטות ברזל כמו הנַפָּח. אלא שבניגוד למנעולן, הוא אינו מתמקד רק במנעולים ובמסגרותיהם אלא עוסק גם בייצור כלים ממתכת לפי דרישה; בניגוד לרתך, תפקידו כולל פעולות אחרות מלבד ריתוך; ובניגוד לנפח, הוא אינו עוסק במתכת הגולמית - אין ברשותו כבשן לחימום גושי מתכת עד ריכוכם, ולכן גם אינו מעצב מתכת במצב נוזלי-למחצה, אלא מעבד רכיבי מתכת שכבר עברו עיבוד ראשוני. שולחן ותבניות מתכת לצורך עיגון וכיפוף חלקי פלדה. מלחציים. מחרטה. כרסומת. רתכת. מקדחה. במקרא כונה בעל מקצוע המעבד ברזל "חָרַש" או "חָרַש בַּרזֶל". פעולת ה"חרישה" מוּבָנַה עיבוד חומר הגלם בכלים קשים היוצרים בו תלמים וחריצים, כלומר מאפשרים לחרש לשנות את צורתו. מכיוון שחָרָשִׁים, דהיינו כלל בעלי המלאכה העוסקים במתכת, נדרשו לבניית כלי מלחמה וביצורים, מחסור בהם הקשה על יציאה למלחמה, למשל במקרה של מלחמת מכמש: ”וְחָרָשׁ לֹא יִמָּצֵא בְּכֹל אֶרֶץ יִשְׂרָאֵל כִּי אמר [אָמְרוּ] פְלִשְׁתִּים פֶּן יַעֲשׂוּ הָעִבְרִים חֶרֶב אוֹ חֲנִית” (ספר שמואל א', פרק י"ג, פסוק י"ט). מאותה סיבה של מניעת מרד, בגלות יהויכין, המכונה גם "גלות החרש והמסגר", הוגלו החרשים והמסגרים מיהודה לבבל יחד עם צמרת ההנהגה והצבא: ”וְכָל הֶחָרָשׁ וְהַמַּסְגֵּר לֹא נִשְׁאַר זוּלַת דַּלַּת עַם הָאָרֶץ...וְאֵת כָּל אַנְשֵׁי הַחַיִל שִׁבְעַת אֲלָפִים וְהֶחָרָשׁ וְהַמַּסְגֵּר אֶלֶף הַכֹּל גִּבּוֹרִים עֹשֵׂי מִלְחָמָה וַיְבִיאֵם מֶלֶךְ בָּבֶל גּוֹלָה בָּבֶלָה” (ספר מלכים ב', פרק כ"ד, פסוקים י"ד–ט"ז). המסגר מופיע גם בהקשר של מנעולים וכליאה, כמונח חלופי לבית סוהר או למנעול: ”לְהוֹצִיא מִמַּסְגֵּר אַסִּיר, מִבֵּית כֶּלֶא יֹשְׁבֵי חֹשֶׁךְ” (ספר ישעיהו, פרק מ"ב, פסוק ז'); ”וְאֻסְּפוּ אֲסֵפָה אַסִּיר עַל בּוֹר וְסֻגְּרוּ עַל מַסְגֵּר וּמֵרֹב יָמִים יִפָּקֵדוּ” (ספר ישעיהו, פרק כ"ד, פסוק כ"ב). הנפח, לשם השוואה, מוגדר כחרש שכדי לבצע את מלאכתו, נדרש לדאוג לאש חזקה באמצעות פחם והשבת אוויר: ”חָרָשׁ נֹפֵחַ בְּאֵשׁ פֶּחָם וּמוֹצִיא כְלִי לְמַעֲשֵׂהוּ” (ספר ישעיהו, פרק נ"ד, פסוק ט"ז). על המילה מסגרות באתר האקדמיה ללשון העברית. מילון מסגרות ונפחות (תש"ב), באתר האקדמיה ללשון העברית הערך "חָרָשׁ" במילון בן יהודה באתר פרויקט בן יהודה מנעולן רתך נפח צורף עיבוד שבבי היסטורית, מנעולן הוא בעל המקצוע הקרוב ביותר למסגר, אם כי בימינו מנעולנים מתמקדים לרוב במנעולים ובדרך כלל אינם מייצרים כלים וחפצים ממתכת. מסגר שתפקידו הקבוע הוא להפעיל מחרטה וכרסומת נקרא "מסגר מכני". באותו אופן נַגָּר הוא חָרַש עֵץ וסַתָּת הוא חָרַש אֶבֶן (וכך גם פַּסָּל ושאר אומנים העובדים באבן). כמו מחרשה החורשת באדמה.
שער הניצחון (פיונגיאנג)

שער הניצחון בפיונגיאנג (בקוריאנית: 개선문) הוא מונומנט במרכז בירת קוריאה הצפונית, נבנה בשנת 1982, ומנציח את ההתנגדות הקוריאנית לכיבוש היפני בחצי האי הקוריאני בשנים 1925 עד 1945. השער נבנה בשנת 1982 ב"כיכר השבת הניצחון" שלמרגלות גבעת מורן (모란봉) בעיר. המבנה נועד להאדיר את חלקו של הנשיא קים איל-סונג בהתנגדות ליפנים בשנים אלה. המבנה, שנחנך ביום הולדתו ה-70 של הנשיא, נבנה מ-25,550 לבני גרניט - וכל לבנה מייצגת יום אחד בחייו של סונג, עד לתקופה ההיא (ללא שנים מעוברות). המבנה הוא שער ניצחון, שנבנה במכוון בדומה לשער הניצחון בפריז, אולם גבוה ממנו ב-10 מטר, כך שהוא שער הניצחון השני בגודלו בעולם (אחרי מונומנט המהפכה במקסיקו). גובהו 60 מטר ורוחבו 50 מטר. המבנה הכללי של השער דומה לאחיו הצרפתי, אלא שהשער בפריז נבנה בסגנון קלאסיציסטי-אירופאי, ואילו השער הקוריאני בעל מאפיינים מהאדריכלות המזרח אסייתית המסורתית. בדומה לשער הפריזאי, הוא בנוי במרכזו של מעגל תנועה ומהווה נקודת ציון עירונית חשובה מאוד בעיר. בניגוד לשער הניצחון בפריז, תחת השער עובר אחד מרחובותיה הראשיים של העיר, וסמוכה אליו תחנת רכבת תחתית. מבנה השער כולל בתוכו עשרות חללים, מדרגות, מעליות ומצפים, הנגישים למבקרים כדי להשקיף על העיר. כמו כן, יש ארבעה שערים מקומרים, בגובה 27 מטר כל אחד, המעוטרים ומגולפים בפרחי אזליאה בהיקף. בנוסף, נמצאים בתחתית השער פסלי דמויות הרואיות מברונזה, המייצגים את המשטר הטוטליטארי במדינה. גגו של השער רחב, מחולק לשלושה חלקים ומזכיר גגות של פגודות קוריאניות. על השער חרוט הנוסח המלא של שיר הגנרל קים איל-סונג, ובכל צד שנה: "1925" - שנת תחילת ההתנגדות על פי ההיסטוריוגרפיה הצפון קוריאנית, ו-"1945" - שנת סיום מלחמת העולם השנייה וכניעתה של יפן על ידי המנהיג קים איל-סונג, על פי אותה היסטוריוגרפיה. ליד שער הניצחון מסתיים מרתון פיונגיאנג. מדיה וקבצים בנושא שער הניצחון בוויקישיתוף תמונות שער הניצחון פיתחו שערים: קשתות הניצחון המיוחדות בעולם, באתר ynet, 7 בספטמבר 2021
ציבונה זאגרב

ציבונה זאגרב (בקרואטית: Košarkaški klub Cibona) הוא מועדון כדורסל קרואטי מהעיר זאגרב, המשחק בליגת העל הקרואטית ובליגה האדריאטית. מועדון הכדורסל נוסד ב-1946 כסלובודה זאגרב אך כעבור שנה שונה שמו ל-SD זאגרב, ובהמשך גם לוקומוטיב זאגרב. במשך השנים שמו שונה פעמים רבות עד שהגיע ב-1975 לשם הנוכחי – ציבונה זאגרב. במהלך שנות ה-80, שנות השיא של הקבוצה, ציבונה זכתה פעמיים בגביע אירופה לאלופות, פעמיים בגביע מחזיקות גביע ושלוש פעמים באליפות יוגוסלביה. מאז התפרקות יוגוסלביה, ציבונה הוא אחד מהמועדונים החזקים בכדורסל הקרואטי, וזוכה באליפויות ובגביעים רבים. הקבוצה שיחקה במפעלים האירופיים, בעיקר ביורוליג, אך לא זכתה בהישגים משמעותיים במסגרות אלו בשנים האחרונות. בעונת 2013/14 זכתה הקבוצה באליפות הליגה האדריאטית לאחר ניצחון בגמר מול צדביטה זאגרב 59-72. אך בליגה הפסידה את האליפות לצדביטה לאחר הפסד 3-0 בסדרת הגמר. כמו כן זכתה הקבוצה בסופרקאפ הקרואטי לאחר ניצחון מול צדביטה 61-82. אולם הבית של המועדון הוא היכל דראז'ן פטרוביץ' המכיל כ-5,400 מקומות ישיבה, על שם שחקן העבר של הקבוצה דראז'ן פטרוביץ'. הליגה הקרואטית: אליפות (20): 1992, 1993, 1994, 1995, 1996, 1997, 1998, 1999, 2000, 2001, 2002, 2004, 2006, 2007, 2009, 2010, 2012, 2013, 2019, 2022 מקום שני: 2003, 2005, 2014, 2015, 2016, 2017, 2018 הגביע הקרואטי: זכייה (9): 1995, 1996, 1999, 2001, 2002, 2009, 2013, 2022, 2023 גמר: 1992, 1994, 1997, 2000, 2003, 2005, 2008, 2010, 2018, 2019, 2020 הסופרקאפ הקרואטי: זכייה (2): 2013, 2014 הליגה היוגוסלבית: אליפות (3): 1982, 1984, 1985 מקום שני: 1961, 1971, 1981, 1986 הגביע היוגוסלבי: זכייה (8): 1969, 1980, 1981, 1982, 1983, 1985, 1986, 1988 גמר: 1972, 1991 גביע אירופה לאלופות: זכייה (2): 1985, 1986 גביע ספורטה: זכייה (2): 1982, 1987 גביע קוראץ': זכייה (1): 1972 גמר: 1980, 1988 הליגה האדריאטית: אליפות (1): 2014 מקום שני: 2004, 2009, 2010 מדיה וקבצים בנושא ציבונה זאגרב בוויקישיתוף אתר האינטרנט הרשמי של ציבונה זאגרב (בקרואטית)
רקטור

רקטור (מלטינית: regere – לשלוט) הוא ראש המערכת האקדמית באוניברסיטאות. זאת להבדיל ממנכ"ל, שהוא בעל המשרה האדמיניסטרטיבית העליונה באותו מוסד אקדמי. במוסדות אקדמיים באמריקה הצפונית נקרא ראש המערכת האקדמית "פרובוסט" (באנגלית: provost), ובבריטניה הוא נקרא המשנה לצ'נסלור (באנגלית: vice chancellor). בטכניון נקרא ראש המערכת האקדמית "משנה לנשיא לעניינים אקדמיים". הרקטור הוא שאחראי להוראה ולמחקר באוניברסיטה. כלומר הוא הסמכות העליונה במוסדות להשכלה גבוהה בכל הנוגע לתוכניות הלימודים, למינוים ולקידומם של אנשי הסגל האקדמי. בהייררכייה האוניברסיטאית הוא מעל הדקאנים, לרוב הוא העומד בראש הסנאט, והוא חבר בכל גופי ההנהלה של האוניברסיטה. מאז יישום החלטות ועדת מלץ בשנים 2002–2003, בראש כל אוניברסיטה בישראל עומד נשיא, האחראי גם למערכת האקדמית, ובכללה הרקטור, וגם למערכת האדמיניסטרטיבית, שבראשה עומד מנכ"ל. המונח "רקטור" משמש גם בתחומים אחרים, כגון בכנסייה הקתולית ובכנסיות אחרות, שבהן הוא מציין אנשים בעלי תפקיד בכיר (לרבות בישופים, אך לעיתים גם כמרים). עוז אלמוג ותמר אלמוג, כל שקרי האקדמיה, ידיעות אחרונות. ספרי חמד, 2020 דו”ח ועדת מלץ – שינויים במבנה הארגוני של האוניברסיטאות בישראל החלטת מועצה מיום 17.12.2002 באתר המועצה להשכלה גבוהה ערך זה הוא קצרמר בנושא אוניברסיטאות ומכללות. אתם מוזמנים לתרום לוויקיפדיה ולהרחיב אותו.
מטבע בר-המרה

מטבע בר-המרה (באנגלית: Convertible currency) הוא מטבע שניתן לסחור בו באופן חופשי וללא כל הגבלות בשוקי המטבע בעולם. למטבע בר-המרה המאפיינים הבאים: אין כל מגבלות על קנייה ומכירה של המטבע לכל גוף בעולם. אין כל מגבלות על הכנסה או הוצאה של המטבע מגבולות המדינה. ייתכנו חובת דיווח או הבטי מיסוי הנוגעים לתנועת כספים אל המדינה וממנה, אך הגבלות אלו יכולות לחול על אזרחי ותושבי המדינה, ולא על המטבע. יש אפשרות לסחור במטבע בשוקי המטבעות הבינלאומיים. יש אפשרות להמיר פיזית את המטבע בגופי חלפנות בכל העולם. ניתן לבצע עסקאות בינלאומיות הנקובות במטבע בר-המרה. ההכרה במטבע כמטבע בר-המרה, מתבצעת על ידי בנק CLS העולמי, בשיתוף פעולה עם הבנק המרכזי האחראי על המטבע. בנק זה משמש כמסלקה בינלאומית לעסקות המרה בין מטבעות. מטבע בר-המרה נותן למדינה המנפיקה אותו, מעמד משופר בקרב משקיעים, ודירוג אשראי משופר. נכון לשנת 2020 קיימים שמונה עשר מטבעות בני המרה בעולם. אלו הם המטבעות של כל המדינות המפותחות, מלבד הדולר של טאיוואן, הקרונה של איסלנד, והקרונה של צ'כיה. בנוסף, המטבעות של שתי מדינות מתפתחות הם ברי-המרה: דרום אפריקה, ומקסיקו. לפי דו"ח בנק BIS העולמי (הבנק להסדרי סליקה בינלאומיים) שפורסם בראשית ספטמבר 2010 (עמוד 15), רוב המטבעות בני ההמרה (להוציא שלושה: של דנמרק, של דרום אפריקה, ושל ישראל), הם גם מטבעות אשר היקף הסחר העולמי שבכל אחד מהם - היה (באפריל 2010) גדול מהיקף הסחר שבכל אחד משאר 165 המטבעות האחרים שבעולם. מערכת CLS (ר"ת באנגלית: Continuous Linked Settlement) היא מערכת שהוקמה במהלך שנת 2002 על ידי הבנקים הגדולים בעולם, ומטרתה לשמש כמסלקה בינלאומית לעסקות החלפה בין מטבעות בני המרה. המערכת מאפשרת העברת כספים תוך ביצוע המרה, ודואגת לביצוע חיוב ותקבול במטבעות שונים בעת ובעונה אחת. ביצוע ההמרות מתבצע בזמן אמת, בניגוד למערכות הישנות בהן הפעולות מתבצעות בתום יום העסקים. החברות והקישור למערכת CLS דורש מהבנקים המרכזיים של המדינות המשתתפות, ליישם מערכת דומה במטבע המקומי, הנקראת מערכת RTGS (ר"ת באנגלית: Real Time Gross Settlement, ובעברית: מערכת זה"ב-זיכויים והעברות בזמן אמת). מטבעות לאומיים השקל כמטבע בר-המרה חוק גרשאם שער יציג בנק CLS הוספת הונגריה לבנק CLS
טמפרה יונייטד

טמפרה יונייטד (פינית: Tampere United) הוא מועדון כדורגל פיני מהעיר טמפרה. המועדון משחק בקאקונן, הליגה השלישית בחשיבותה במערכת ליגות הכדורגל הפיני. מועדון הכדורגל נוסד בשנת 1998 כתוצאה מאיחוד של שני מועדונים מקומיים: אילבס וטי.פי.וי. הקבוצה זכתה בארבע אליפויות ליגת העל הפינית, שלוש של הקבוצה המאוחדת בשנים 2001, 2006 ו-2007 ואחת של טי.פי.וי לפני האיחוד בשנת 1994. המועדון זכה גם בגביע הפיני בשנת 2007 ובגביע הליגה הפינית בשנת 2009. הקבוצה נמצאה מאז איחודה בצמרת הליגה הפינית, ובכל עונה שיחקה במסגרות אירופאיות, אך עם הצלחה מועטת. ב-11 באפריל 2011 המועדון הושעה לזמן בלתי-מוגבל על ידי התאחדות הכדורגל הפינית בגלל קבלת כסף מחברה סינגפורית מפוקפקת, הידועה במעורבותה במשחקים מכורים והלבנת כספים. המועדון בכדורגל לא נכלל בעונת 2011 של ליגת העל הפינית, ושחקנים תחת חוזה שוחררו בגלל חוסר בכספים. באפריל 2013 בית המשפט לערעורים בטורקו הרשיע את המנכ"ל והיו"ר לשעבר באשמת הלבנת כספים. המועדון הושאר בחיים בזכות אוהדיו, שרשמו קבוצה בשם TamU-K לתחתית מערכת ליגות הכדורגל הפיני ב-2012. מועדון האוהדים עלה שלוש ליגות בתוך ארבע עונות, ולקראת עונת 2016 כל קבוצותיו מוזגו לתוך טמפרה יונייטד. כעת טמפרה יונייטד הוא מועדון אוהדים ובשליטת אותם אוהדים שהקימו את TamU-K. ליגת העל הפינית אליפות: 2001, 2006, 2007 הגביע הפיני זכייה: 2007 סגנות: 2001, 2009 גביע הליגה הפיני זכייה: 2009 סגנות: 2011 גביע אזורים הפיני זכייה: 2021 אתר האינטרנט הרשמי של טמפרה יונייטד טמפרה יונייטד, ברשת החברתית פייסבוק טמפרה יונייטד, ברשת החברתית אקס (טוויטר) פרופיל, באתר FootballDatabase.eu ערך זה הוא קצרמר בנושא מועדוני כדורגל. אתם מוזמנים לתרום לוויקיפדיה ולהרחיב אותו.